《雨自四月至七月暑热不能堪作此寄德裕安民二首 其一》
宋代·周孚

一牛鸣地无多远，褦襶经过恐不宜。风雨潇潇自蚕月，光阴忽忽又瓜时。

缅怀胜践真成梦，尚喜穷居不废诗。肯赴凉秋通夕约，短瓶储粟为君炊。

作者简介：（1135—1177）济南人，寓居丹徒，字信道，号蠹斋。孝宗乾道二年进士。淳熙初，官至真州教授。工诗，文章不事雕绘。有《蠹斋铅刀编》。